醉中贈崔膺
作者：李涉
朝代：唐

paragraphs: 與君兄弟匡嶺故，與君相逢揚子渡。
白浪南分吳塞雲，綠楊深入隋宮路。
隋家文物今雖改，舞館歌臺基尚在。
煬帝陵邊草木深，汴河流水空歸海。
古今悠悠人自別，此地繁華終未歇。
大道青樓夾翠煙，瓊墀繡帳開明月。
與君一言兩相許，外捨形骸中爾女。
揚州歌酒不可追，洛神映箔湘妃語。
白馬黃金爲身置，誰能獨羨他人醉。
暫到香爐一夕間，能展愁眉百世事。
君看白日光如箭，一度別來顏色變。
早謀侯印佩腰間，莫遣看花鬢如霰。